SKRIFTLIG FORESPØRGSEL E-0240/03

af Paul Rübig (PPE-DE) til Kommissionen

(4. februar 2003)

Om: Beskyttelsesforanstaltninger mod import af gødningsstoffer i Ungarn

Det ungarske arbejds- og trafikministerium gennemfører for øjeblikket en undersøgelse, der har til formål at danne grundlag for en afgørelse om beskyttelsesforanstaltninger mod den generelle indførsel af nitrogenholdige gødningsstoffer. Denne undersøgelse gennemføres på anmodning af en ungarsk gødningsstofproducent.

Det fremgår af det ungarske arbejds- og trafikministeriums meddelelse nr. 13/2002, at importen af ammoniumnitrat er steget uafbrudt i de seneste år og fortsat er stigende. Den betydeligt øgede import rammer den eneste indenlandske virksomhed, der producerer kvælstofgødning, og påfører denne skader.

Det ungarske marked for nitrogenholdigt gødningsstof kan ikke forsynes alene af den omtalte eneste nationale producent, og Ungarn har derfor i det sidste årti været importmarked for nitrogenholdigt gødningsstof (importvækst 18,3 % 1998-2001).

Alle medlemsstaternes producenter af nitrogenholdige gødningsstoffer skal producere under de samme rammebetingelser (indkøbspriser på gas) som den ungarske producent, og de er ikke bedre stillede end den ungarske konkurrent med hensyn til råstofpriser og lønomkostninger.

Hvad er Kommissionens holdning til den planlagte indførelse af beskyttelsesforanstaltninger mod indførsel af nitrogenholdige gødningsstoffer i betragtning af Ungarns kommende medlemskab af EU?

Mener Kommissionen, at beskyttelsesforanstaltninger mod import af gødningsstoffer fra EU er berettigede ud fra de anførte grunde?

Svar afgivet på Kommissionens vegne af Günter Verheugen

(25. marts 2003)

Kommissionen kan ikke på nuværende tidspunkt tage stilling til resultatet af den undersøgelse, som de ungarske myndigheder har iværksat om import af nitrogenholdig gødning. Hvis de ungarske myndigheder når til den konklusion, at der skal indføres beskyttelsesforanstaltninger, skal de fremlægge dokumentation, der berettiger deres beslutning. Kommissionen vil så tage stilling til sagen og holde konsultationer med Ungarn, hvis beslutningen ikke er tilstrækkelig begrundet.

Med hensyn til påstanden om, at Ungarns industri ikke kan dække hjemmemarkedets efterspørgsel, skal det bemærkes, at en utilstrækkelig hjemmeproduktion fra et rent juridisk synspunkt ikke udelukker muligheden for at pålægge beskyttelsesforanstaltninger på importen. Det afgørende kriterium i den forbindelse er omfanget af den skade, som importen har forårsaget ved at overtage nogle af de markedsandele, som tidligere tilhørte den nationale industri. Princippet om proportionalitet skal dog overholdes.

Det er i henhold til internationale beskyttelsesregler irrelevant, om EU's varer ikke har konkurrencemæssige fordele i forhold til de ungarske varer. Det forhold, at importen er blevet foretaget på fair konkurrencevilkår og til fair priser, udelukker ikke anvendelsen af beskyttelsesforanstaltninger.

Med hensyn til Ungarns forestående tiltrædelse af EU skal det bemærkes, at der i den pågældende sag er tale om en beskyttelsesundersøgelse. I modsætning til antidumping- og udligningsforanstaltninger gælder beskyttelsesforanstaltninger alle, det vil sige uafhængigt af de importerede varers oprindelse. Man kan således ikke forhindre Ungarn i af træffe beskyttelsesforanstaltninger på grund af den forestående tiltrædelse af EU, fordi Ungarn derved ville blive forhindret i at anvende beskyttelsesforanstaltninger i det hele taget (selv over for varer, der ikke har oprindelse i EU).

Uanset ovenstående vil Kommissionen naturligvis følge udviklingen nøje, og den vil gribe ind, hvis det bliver nødvendigt at forsvare EU's eksportørers interesser, og sikre, at internationale regler overholdes.